|  |
| --- |
| ethnosimo-aade-gr |

 Αθήνα, 3 Φεβρουαρίου 2023

**ΔΕΛΤΙΟ ΤΥΠΟΥ**

**ΑΑΔΕ: Συνέχεια διαλόγου με φορείς για το ξέπλυμα βρώμικου χρήματος**

Πραγματοποιήθηκε σήμερα δεύτερη συνάντηση με επαγγελματικούς και κοινωνικούς φορείς για την ανταλλαγή απόψεων σε σχέση με τον Κανονισμό που θα εκδώσει η ΑΑΔΕ για το ξέπλυμα μαύρου χρήματος.

Την εκδήλωση χαιρέτισε ο Διοικητής της Ανεξάρτητης Αρχής Δημοσίων Εσόδων Γιώργος Πιτσιλής, ο οποίος τόνισε τη σημασία που δίνει η ΑΑΔΕ στην καταπολέμηση της νομιμοποίησης εσόδων από εγκληματικές δραστηριότητες και την αξία της συνεργασίας προς το σκοπό αυτό με τους εκπροσώπους των επαγγελματιών και των επιχειρήσεων. Δήλωσε σχετικά: «Ο υπό έκδοση Κανονισμός στοχεύει στην ενίσχυση της αποτελεσματικότητας του ελεγκτικού έργου, προωθώντας παράλληλα τη διαφάνεια κατά τη διενέργεια των ελέγχων».

Κατά τη διάρκεια της συνάντησης, παρουσιάστηκαν τα κύρια σημεία του σχεδίου Κανονισμού, όπως:

* ο έλεγχος δέουσας επιμέλειας που διενεργείται από την ΑΑΔΕ (ν. 4557/2018),
* η εποπτεία που ακολουθείται κατά τους ελέγχους που πραγματοποιούνται από τις υπηρεσίες της ΑΑΔΕ,
* τα βήματα της ελεγκτικής διαδικασίας και οι υποχρεώσεις των εποπτευόμενων προσώπων,
* το περιεχόμενο των διοικητικών κυρώσεων, το οποίο εξειδικεύεται για πρώτη φορά με τον Κανονισμό.

Ακολούθησε διάλογος με τους συμμετέχοντες, οι οποίοι προσκλήθηκαν να υποβάλουν στην ΑΑΔΕ υπομνήματα με περαιτέρω σχόλια για το υπό έκδοση κανονιστικό πλαίσιο.

Το «παρών» έδωσαν εκπρόσωποι του Οικονομικού Επιμελητηρίου Ελλάδος, του Λογιστικού Συλλόγου Αθηνών, της Πανελλήνιας Ομοσπονδίας Φοροτεχνικών Ελευθέρων Επαγγελματιών, της Πανελλήνιας Ένωσης Φοροτεχνών Επιστημόνων, του Συνδέσμου Ανωνύμων Εταιρειών και ΕΠΕ, του Συνδέσμου Ελλήνων Κτηματομεσιτών και του Εμπορικού και Βιομηχανικού Επιμελητηρίου Θεσσαλονίκης.

Η συνεργασία της ΑΑΔΕ με τους φορείς των εποπτευόμενων επαγγελματικών κλάδων θα συνεχιστεί το επόμενο διάστημα, ώστε με βάση και τις παρατηρήσεις τους να ολοκληρωθεί ένα συνεκτικό κανονιστικό πλαίσιο για την καταπολέμηση του ξεπλύματος βρώμικου χρήματος.